Meditácie nad listom sv. Petra (8)

Prišiel mesiac apríl a s ním sviatky Veľkej noci. Zaiste pre nás všetkých budú navždy pamätné, kvôli okolnostiam, ktoré Pán sveta a dejín takto určil. Pri takýchto mimoriadnych udalostiach majú tieto slová takú zvláštnu ozvenu. Učili sme sa to však už od malička, že Boh je stvoriteľ sveta, že sa o svet stará a nešťastia a choroby nie sú pre kresťana dôvodom, aby pochyboval o Božej láske a prozreteľnosti.

Bez toho, aby sme pre tieto časy a chvíle hľadali nejaké zvláštne odpovede, pokračujeme v našej meditácii na veršami Prvého listu sv. Petra. A som presvedčený, že nájdeme krásnu Božiu odpoveď. Skôr než by sme vošli do 4. kapitoly nášho listu, obrátime svoj zrak ešte raz k veršu 1Pt 3,19, na ktorý sa začiatočný verš 4. kapitoly odvoláva.

1. **Raz a navždy.** *Veď aj Kristus raz navždy trpel za hriechy, spravodlivý za nespravodlivých, aby vás priviedol k Bohu. Bol usmrtený v tele, ale Duchom oživený.*(1Pt 3,19) Keby sme pochopili, srdcom a vierou dobre prijali ten výraz ***raz a navždy***, naša spása by už nebola ničím ohrozená. Sv. Pavol unesený touto pravdou to vyjadril Kolosanom takto: *On je hlavou každého kniežatstva a mocnosti. ... Zotrel dlžobný úpis, ktorý bol svojimi nariadeniami proti nám a prekážal nám, a odstránil ho tým, že ho pribil na kríž. Odzbrojil kniežatstvá a mocnosti, verejne ich predviedol a v ňom triumfoval nad nimi.* (Kol 2,10.14-15) Efezanom zase hovorí o veľkosti Krista takto: *aká nesmierne veľká je jeho moc pre nás veriacich podľa pôsobenia jeho mocnej sily,20 ktorú dokázal na Kristovi, keď ho vzkriesil z mŕtvych a v nebi posadil po svojej pravici21 nad každé kniežatstvo, mocnosť, silu a panstvo a nad každé iné meno, ktoré možno vysloviť nielen v tomto veku, ale aj v budúcom.* (Ef 2,19-21)

To, čo Kristus uskutočnil, to, čo vidíme v tajomstve Veľkej noci, to je raz a navždy, pre celé dejiny a pre všetky nebesia, mocnosti a budúce veky. Preto sme pozvaní s chvením a vďačnosťou opäť počúvať rozpravu Pánovho utrpenia, ako trpel a pre koho trpel. Tento posvätný kúpeľ v tajomstve Kristovej veľkonočnej obety premieňa náš život, očisťuje nás od zlých cieľov, dáva nám novú silu víťaziť nad tým, čo sa tvári ako niečo, čo nás ohrozuje. Kresťan je však človek, ktorý vie, kde je stred sveta, kde sa odohralo víťazstvo nad svetom, kde sa dá načerpať sila proti všetkým vojnám, katastrofám, obmedzeniam, neistotám.

2. *Keď teda Kristus trpel v tele, aj vy sa vyzbrojte tým istým zmýšľaním.* (1Pt 4,1) V dejinách kresťanstva boli nezriedka pokusy oslabiť silu Kristovho utrpenia. Pre gnostikov všetkých čias to je neprípustné, neprijateľné. Aj mnoho dobromyseľných kresťanov si v kútiku duše povie: On trpel, hej, ale bol Boh. Ježiš to však jasne povedal: Nemal by som problém zavolať si na pomoc légie anjelov a vyhnúť sa tomu, čo ma čaká. Sv. Peter to počul veľmi dobre a preto veľmi zreteľne podčiarkuje: on trpel v tele. Lebo on to tak prijal a chcel. A preto aj kresťan, nasledovník Krista, je pozvaný vyzbrojiť sa takýmto zmýšľaním. Inými slovami: nadobudnite Kristovu mentalitu, ktorej podstata je zomierať (hriechu) a žiť (Bohu). Pokiaľ si v tele, tento boj tu stále bude. Aj keď si už možno vyšiel z najhoršieho. Sv. Peter pripomína novopokrsteným pohanom, z čoho mnohí vyšli: *výstrednosti, v náruživosti, v opilstvo, v obžerstvo, v pijatika, modlárstvo*. Ale ak nebudú mať Kristovu mentalitu, všetko sa vráti. Peter upozorňuje: Oni, vaši bývalí spoločníci, *sa čudujú, že sa už s nimi nevrháte do toho istého prúdu výstredností, a rúhajú sa.* A budú vás lákať späť. Ak nebudete mať Kristovu mentalitu, neobstojíte.

3. *Priblížil sa koniec všetkého.* (1Pt 4, 7) Sv. Peter nehovorí svojim adresátom tieto slová preto, lebo v provinciách Pontu, Galácie, Kappadócie, Ázie a Bitýnie, bol vyhlásený dajaký mimoriadny stav ohrozenia. Je tiež veľmi dôležité, ako rozumieme slovo koniec. Toto slovo je strašné pre toho, kto má len tento život a nemá vieru v Krista, vo večný život. Ak ho porozumieme len v časovom zmysle, ako sa to stávalo mnohým kresťanom aj na začiatku, začnú mnohé napätia a nedorozumenia. Jedni začnú blázniť, že *už už* je koniec, iní sa zase vysmievajú a arogantne hovoria, že času dosť.

Ponajprv si všimnime výraz, ktorý Peter používa. Priblížil sa koniec, koniec je blízko. Je to veľmi podobné na to, čo hlásal Ježiš: Priblížilo sa nebeského kráľovstvo. V konečnom dôsledku to priblíženie znamenalo, že už je tu. A preto Peter neohlasuje len to, čo prichádza, ale to, čo je už tu. A teda významovo by sme mohli povedať: Koniec je už tu. My vieme, kde je koniec, kde to všetko končí. U Krista, pri Bohu. A ak to vieme, upravme podľa toho náš život, hovorí sv. Peter: *Zostávajúci čas v tele nežite ľudským žiadostivostiam, ale Božej vôli.* (1Pt 4,2) *buďte rozumní a bdejte na modlitbách.8 A predovšetkým majte vytrvalú lásku jedni k druhým, lebo láska zakrýva množstvo hriechov.9 Buďte vospolne pohostinní bez šomrania.10 Podľa toho, kto aký dar dostal, slúžte si navzájom ako dobrí správcovia mnohotvárnej Božej milosti.*

Zamerajte sa teda na to, čo je podstatné, usilujme sa premeniť naše ľudské správanie na Božie: *Keď niekto hovorí, tak len ako Božie slovo; keď niekto slúži, tak len z moci, ktorú uštedruje Boh, aby bol vo všetkom oslávený Boh skrze Ježiša Krista. Jemu sláva a vláda na veky vekov. Amen.*

Milí bratia a sestry v saleziánskej rodine, ktorí počúvate túto tému a nachádzate si čas na túto duchovnú obnovu. Som presvedčení, že k týmto slovám katechézy sv. Petra netreba dodávať nič zvláštne. Majú svoju nadčasovú silu, sú adresované kresťanom v ťažkostiach a v boji, čo je vlastne permanentný stav kresťana. Nezostáva nám nič, len dobre sa vyzbrojiť Kristovou mentalitou. Túto výzbroj nám nedodá ani NATO, ani EÚ, ani Čína, ani nijaká iná krajina. Možno ešte tak z Vatikánu niečo môže prísť ... ale opravdivý darca je Duch Svätý. Tá, ktorá sa mu naplno otvorila (a píšem vám dnes 25. marca, kedy to si to pripomíname) stojí pri nás a určite prosí za to, aby sme sa vedeli s dôverou otvoriť Božím plánom. Neplakať, nebedákať, nemať zbytočné obavy, to nie je dôstojné otca našej rodiny dona Bosca, ktorý budoval s pokorou tam, kde sa všetko kresťanské rúcalo. Don Bosco mal vždy silný pohľad na nebo, na ten „koniec“, ktorý bol pre neho vždy aj veľkým začiatkom jeho lásky a obetavosti pre mladých, pre Cirkev.

Zažívame nebývalé časy. No, aby sme azda neupadli do nejakých pomýlených predstáv, na záver vám ešte prinášam jeden pohľad do dejín Cirkvi, aby sme si zase nenamýšľali, že sa tu deje niečo, čo ešte svet nevidel.

Sv. Gregor Naziánsky, nazývaný aj teológ, bol biskupom v Konštantinopole. To sa tak pekne napíše a vysloví, ale pozrime trochu zbližša na jeho biskupský príbeh. Za biskupa bol menovaný v roku 372 a mal určené aj jedno mesto, kde mal byť biskupom. Nemohol však doň nikdy vkročiť, lebo ho ovládali kresťania ariánskeho vyznania a musel by zaujať svoj stolec násilím. Ariáni boli kresťania, ktorí nevyznávali pravé učenie, neprijali výsledky Nicejského koncilu, ktorý sa odohral v roku 325. Gregor bol teda biskupom, ale zostával vo svojej rodnej kresťanskej komunite.

Po siedmych rokoch, v roku 379, povolal cisár Teodózius sv. Gregora do Konštantínopolu, aby tam ako biskup spravoval malú skupinku kresťanov verných nicejskému vyznaniu viery. Všetky kostoly v Konštantínopole boli ariánske. Sv. Gregor dostal od súkromných osôb dom a pozemok, kde vo väčšej sále mohol sláviť sv. omšu. O nejaký čas sa cisár postaral o to, že museli vrátiť kostoly pravoverným kresťanom a ich predstavení museli opustiť mesto. Následne cisár pripravil slávnostnú intronizáciu biskupa. Viedol Gregora v slávnostnom sprievode cez celé mesto až prišli do katedrály. Tam bol v strede kostola pripravený biskupský stolec ako trón. Gregor si mal naň slávnostne sadnúť.

Medzi ľudom bolo však mnoho tých, ktorí šomrali a protestovali, lebo cisárske nariadenie nezmení len tak zo dňa na deň mentalitu ľudí. Gregor to vnímal. Vošiel do katedrály, priblížil sa k svojmu slávnostnému biskupskému sédesu, pozrel sa na neho, ale nevystúpil naň a nesadol si. Naopak, otočil sa a sadol si do normálnej lavice medzi ostatnými ľuďmi. Nastalo ticho a potom sa zrazu ozval potlesk.

Týmto jednoduchým (no ak vezmeme do úvahy cisárske želania, nie až tak jednoduchým) gestom sa zmenila nálada v meste. Gregor mohol, mal na to plné právo, sadnúť na trón. Mohol povedať ľuďom: som tu, som váš biskup. Boh ma tu chcel a beda tomu, kto by ma chcel odtiaľto odstrániť. Gregor však chcel byť nielen biskupom určeným od Boha, ale aj biskupom v Božom duchu, v Kristovom poníženom duchu. Áno, môžeme povedať, že Boh chcel sv. Gregora ako biskupa, ale on to chcel robiť Božím, Kristovým spôsobom. Toto sa stalo v novembri roku 380.

Tu však príbeh nekončí. V máji roku 381, o šesť mesiacov, cisár zvolal Koncil. Biskupi na Koncile si uvedomovali aký dôležitý bude biskup Konštantinopola a rozhodli sa, že ním nemôže byť Gregor. S tým súhlasili aj také osobnosti ako sv. Ambróz z Milána, či sv. Damaz z Ríma. Keď sa to Gregor počul, s veľkou jednoduchosťou: *ak ma tu nechcete, ja odchádzam* ... a odišiel do svojho kláštora. Bol teda biskupom 6 mesiacov bez toho, aby si sadol na svoj trón.

Veľký človek, biskup, svätec. Nikdy však nebol biskupom, nenechali ho to robiť. Otázka, ktorá sa vynára je táto: kde v tomto všetkom bol Boh? Vidíme troch svätých: Sv. Ambróz i sv. Damaz podporili istého Maxima, nie veľmi hodného biskupa, ktorý bol chytrák, obalamutil všetkých rečami o tom, že sv. Gregor je neschopný robiť biskupa, je slabý, nerozhodný. Maxima neskôr museli odvolať. Gregor sa však už nikdy nevrátil späť. A predsa všetci traja sú svätí.

Toto si spomíname preto, aby sme vedeli, že časy kresťanstva neboli vždy ideálne, a aby sme naivne nevzývali tie minulé blažené časy viery. Aj v tzv. časoch viery bolo treba vždy veľkú vieru a pokoru. A aj veľkí svätci vedeli urobiť zlé rozhodnutia. Kresťanské neduhy, s ktorými sa musel pasovať Gregor v Konšantinopole boli mnohé. O dvoch máme zmienky. Ponajprv vládol zlozvyk, že kresťania odkladali s krstom a potom kňazi alebo sám Gregor musel utekať krstiť zomierajúcich, a nie vždy samozrejme sa to dalo stihnúť. Na veľkú noc bol sv. Gregor smutný, lebo do katedrály prišlo veľmi málo ľudí. Inde, na slávnostiach v meste, ich bolo dosť.

Spomíname tieto veci preto, aby sme si nemysleli, že neprítomnosť ľudu na omšiach je znakom zničenia Cirkvi a zničenia viery. Cirkev svoju najväčšiu krízu už prežila: na Kalvárii a počas bielej soboty. Odvtedy je tu a bude tu až do konca sveta. Otázka je len tá, či budeme my v nej. A o to si navzájom prosme. A tiež o to, aby návrat do kostolov a ku sviatostiam bol novou etapou života Cirkvi na Slovensku. O tom však až nabudúce.

Prajem vám krásne chvíle ústrania.